Физкультурниктиҥ кӱни — учурлу байрам - altaicholmon\nФизкультурниктиҥ кӱни — учурлу байрам\nРоссияда Бӧкӧлӧрдиҥ, чыйрактардыҥ, су-кадык јӱрӱмниҥ кӱни јаҥжыкканы аайынча куран айдыҥ экинчи амыраар кӱнинде окылу јӧп аайынча темдектелет.\n1980 јылдыҥ ӱлӱрген айыныҥ 1-кы кӱнинде СССР-дыҥ Ӱстиги Совединиҥ Президиумыныҥ (№3018-X) «О праздничных и памятных днях» деген Jарлыгы аайынча, СССР-дыҥ Ӱстиги Совединиҥ Jарлыгыныҥ (№9724-XI) 1988 јылдыҥ кӱчӱрген айыныҥ 1-кы кӱнинде «О внесении изменений в законодательство СССР о праздничных памятных днях» деп Jарлыгыныҥ јаҥы редакциязыла, бу кӱнди темдектеери јараду алган. Бу байрам совет јаҥныҥ баштапкы онјылдыктарында, 1920-1930 јылдарда, элбеде таркаган. Шак бу ӧйдӧ Ювеналдыҥ «Су-кадык кижиде — су-кадык ийде-кӱч» («В здоровом теле — здоровый дух») деген кычырузы јӱрӱмге кийдирилген.\nРоссияда Физкультураныҥ кӱни 1939 јылдаҥ ала окылу темдектелери јолын алынган. Бу кӱнге учурлалган кӧдӱриҥилер Россияныҥ кӧп јерлеринде тӧзӧмӧлдӱ, кӧнӱ ӧдӧр. Элге-јонго, јаш ӱйеге тузалу јакшынак байрам бистиҥ республикада база јылдыҥ ла бийик кеминде темдектелет. Физкультурниктиҥ кӱни јаҥыс та физический культураныҥ ла спорттыҥ ишчилериниҥ профессионал байрамы эмес. Ол онойдо ок миллиондор тоолу россияндардыҥ — оок балдардыҥ, јашӧскӱримниҥ, јаан улустыҥ, спорттыҥ башка-башка бӱдӱмдери аайынча таскадынып тургандардыҥ, олор учун оорып турган кӧрӧӧчилердиҥ сӱӱген ле сакылталу байрамы. Су-кадыгына ајару эдип, јӱрӱминде чек ле чебер, јаантайын кыймыктанып јӱргендердиҥ тыш бӱдӱми, ич-телекейи су-кадык ла байлык.\nСпортчы кӱӱн-тапту, спорттыҥ учурын билер, спортло најылажып тургандар бистиҥ де талада база сӱреен кӧп. Кӧдӱриҥилӱ парад таланыҥ «Спартак» стадионында куран айдыҥ 11-чи кӱнинде 10.30-та ӧдӧр. Байрамдык кӧдӱриҥи ӧйинде армрестлингле, мини-футболло, баскетболло, волейболло турнирлер, функционал многоборьеле («CrossFit») маргаандар ӧдӧр.\nАлтай Республиканыҥ јеҥил атлетика аайынча федерациязы бу ла кӱнде «Амадуҥа ичкери јӱгӱр!» деген ӱлекерди иштедер, кӱӱнзеген ончо улуска јӱгӱриштиҥ маргаандарын, онойдо ок сыйларды ойноорын ӧткӱрер.